
Проект  
Общинска програма за овладяване на популацията на безстопанствени кучета на територията на община Златоград за периода 2014-2015 г.

I. ОСНОВАНИЯ И ПРЕДПОСТАВКИ ЗА РАЗРАБОТВАНЕТО НА ПРОГРАМАТА

Законът за защита на животните /Обн. ДВ. бр.13 от 8 Февруари 2008г./ регламентира задължението на общинските съвети да приемат програми за овладяване популацията на безстопанствените кучета на територията на съответните общини, както и да предвиждат средства за изпълнението им.

В изпълнение на тази разпоредба, Общински съвет Златоград, със свое Решение № Д 149/30.06.2008 г, прие „Програма за овладяване популацията на безстопанствените кучета на територията на Община Златоград”,  за периода 2008-2011 г.

С последните изменения в Закона за защита на животните /изм.ДВ, бр.92 от 22 ноември 2011 г./, срокът за постигане целите, поставени в общинските програми, е удължен до 31 декември 2015 г.

Това обстоятелство налага необходимостта от преразглеждане на програмите, гласуването им от общинските съвети и удължаване  срока им на действие. 

С решения № Д 925/28.07.2011 г. и № Е 478/25.06.2013 г. на Общински съвет  Златоград, програмата за овладяване на популацията на безстопанствените кучета на територията на община Златоград, за периода 2008-2011 г., е актуализирана в част – Мерки за намаляване популацията и трайно решаване на проблема с безстопанствените кучета, до края на 2013 г. 

Разработването на настоящата програма, за периода 2014-2015 г., е на основание чл.40, ал.1 и § 17 от ПЗР към  Закона за защита на животните, във връзка с необходимостта от регламентиране работата с животните по метода „кастриране и връщане по места”.
IІ. НОРМАТИВНА БАЗА  

Настоящата програма е изготвена на основание чл.40, ал.1 и ал.2 от Закона за защита на животните (ДВ, бр.13/08.02.2008 г.), Закона за ветеринарномедицинската дейност (ДВ, бр.87/2005г. изм. в ДВ, бр. 13/08.02.2008г.), Правилника за прилагане на закона за ветеринарномедицинската дейност (ПМС №118/27.06.2000 г.), Наредба № 8 на ОбС Златоград за определянето и администрирането на местните такси и цени на услуги (приета с Решение № Д 72/28.03.2008г. на ОбС Златоград) и Наредба № 22 за регистрация, стопанисване и контрол на кучетата на територията на Община Златоград (приета с Решение № Е 542/21.10.2013 г. на ОбС  Златоград).
ІIІ. ЦЕЛИ И ЗАДАЧИ НА ПРОГРАМАТА

1. ЦЕЛИ НА ПРОГРАМАТА:

1.1 Контрол върху популацията на безстопанствени кучета и върху кучета, отглеждани като домашни любимци.
1.2 Намаляване на риска от заразни заболявания, които засягат както хора, така и животни.
1.3 Осигуряване безопасността на населението, по отношение на инциденти с безстопанствени и домашни кучета, оставени без контрол.
1.4 Завишаване на отговорността на обществото по отношение отглеждането на домашни кучета, съвместно решаване на проблема с безстопанствените кучета и хуманно отношение на хората към животните.

2. ЗАДАЧИ НА ПРОГРАМАТА:
2.1 Постепенно редуциране броя на безстопанствените кучета на територията на Община Златоград, до настаняването им в приюти, в срока, посочен в законодателството.

2.2 Строг контрол върху собствениците на домашни кучета - регистрация и идентификация на животните.

2.3 Съвместна дейност с Организации за защита на животните.

2.4 Съвместна дейност с други общини, които имат добри практики в овладяване на популацията на безстопанствените кучета.

ІV. ПРОБЛЕМИ, СВЪРЗАНИ С БЕЗСТОПАНСТВЕНИТЕ КУЧЕТА 

1. Биологични характеристики и особености 
Кучето (Canis familiaris), принадлежи към семейство Кучета (Canidae), разред Хищници (Carnivora). Още в дълбока древност хората опитомили кучето и чрез изкуствен отбор развили, нужните за тях, качества в кучето. Създали нови породи и затвърдили в поколенията желаните белези. 
Днес, в света се наброяват над 600 признати породи кучета.

Кучетата от различните породи са  различни по тегло и големина. В зависимост от породата достигат полова зрялост между 7-12 месечна възраст. Обикновено еструсът е два пъти годишно /пролет и есен/ и продължава 14-22 дни. Нормалната бременност протича за 63 дни. Средният брой на новородените варира в зависимост от породата, телесното развитие на майката, храненето и други фактори. Обикновено, при по-дребните породи, броят на новородените е 2-5, а при по-едрите- 6-12. Мястото на раждане женската избира сама - най-често място, където се чувства най-сигурна. Малките сучат от нея до 7-8 седмици след раждането си. В млада възраст кучето има 32 зъба, а като възрастно - 42. Зрението на кучето има своите особености – всяко око има свое поле на зрение, тоест кучето не може да види предмет едновременно с двете си очи. Освен това кучето не различава цветове, но формата на предметите различава добре. Вижда движението на предметите от разстояние 250-300м и повече. Обонянието стои на първо място сред сетивните усещания при кучето. Продължителността на живот на кучето е 12-20 години.

Редица особености на кучето - биологични особености, лесната приспособимост, издръжливост на климатични промени, естествен подбор и други, водят до относително висока степен на репродуктивност и оцеляване на вида.
Увеличението на популацията на скитащите кучета, безразборното разхождане на домашни кучета в града и околностите, води до влошаване на епизоотичната ситуация. 


2. Епизоотология и болести, пренасяни пряко от кучета.

2.1 Инфекциозни болести:

2.1.1 Салмонелоза (паратиф).

Това е една от най-често срещащите се инфекциозни болести по бозайниците. Причинител на заболяването са няколко типа бактерии, които са много устойчиви към външни въздействия.

2.1.2 Туберкулоза.

Специфична, хронична инфекциозна болест, която се характеризира с появата на туберкули (възелчета) в различни органи. Болестта е разпространена повсеместно и  има риск от заболяване при всички видове животни и при човека.

2.1.3 Бронхосептикоза (бордетелна инфекция).

Заразно заболяване, което протича с признаци на бронхопневмония. Причинител е Bordetella bronchiseptica, която обитава горните дихателни пътища на повечето видове бозайници.

2.1.4 Бяс.
Остра заразна болест, към която са възприемчиви всички видове животни и човекът. Причинителят е вирус. Разпространява се от скитащи кучета, а в последно време и от диви хищници. Заразяването става чрез ухапване или попадане на вируса върху ранички, драскотини по кожата. Инкубационният период е 14 до 60 дни, в зависимост от мястото на ухапване.

2.1.5 Тизерова болест.
Причинител е Bacillus poliformis. Като причини за развитието на заболяването се считат стресорните въздействия (лошо хранене, третиране с препарати по време на експеримент и др. фактори, свързани с околната среда.) Инкубационният период е от 5 до 15 дни.

2.2 Гъбични болести

2.2.1 Дерматомикози (трихофития, фавус, микроспория).

Микотичните болести се наричат още дерматомикози, тъй като се предизвикват от гъбички и засягат кожата на почти всички видове бозайници. Инкубационният период продължава от 8 до 30 дни.

2.3 Паразитни (инвазионни) болести

 2.3.1 Токсоплазмоза - зооантропоноза

Паразитно заболяване, общо за животните и човека с разнообразно протичане. Възприемчиви към болестта са всички диви и домашни животни. Причинител на токсоплазмозата е Toxoplazma gondii. Заболяването е разпространено по цялото земно кълбо, както сред хората, така и сред животните. Изключително опасно за бременни жени.


2.3.2 Саркоптоза - тежко протичаща краста при кучетата, от която боледува и човек.

2.3.3 Цестодози (представители на сем. Taenidae).

Към разред Cyclophylloidea спадат по-голяма част от всички цестоди. Това са най-съвършените и най-специализираните панделковидни червеи, които паразитират предимно в топлокръвните животни - птици и бозайници.

2.3.4 Ехинококоза.
Така наречената „кучешка тения” (ехинококова тения, ехинококова киста) е заболяване, основно при животните, но засягащо човека при определени обстоятелства. Най-често заболяването се осъществява в една от следните ситуации: галене, пипане на бездомни и необезпаразитени домашни кучета, при консумиране на плодове и зеленчуци и други храни, имали някакъв контакт с опаразитено животно (куче). Особено рискова група са хората, занимаващи се с кучета. След поглъщането, яйцата попадат, по кръвен път, в черния и белия дроб и там се развиват от тях т.нар. ехинококови мехури, които увреждат функцията на тези органи и организма като цяло. 

2.3.5 Дипилидиоза.
Причинителят е вид тения, междинни гостоприемници са бълхите. Човекът също може да се зарази.

2.3.6 Нематодози.
Предизвикани от кръгли червеи, които могат да причинят синдрома larva migrans     (мигрираща ларва) при хората.

2.4 Кърлежовопреносимите инфекции (КПИ)
Бездомните и скитащи кучета представляват един от основните резервоари на зараза за някои КПИ. Това обстоятелство изисква системни мерки за контролиране на кучешката популация.  

         2.4.1 Марсилската треска.
Източник и преносител на инфекцията е кучешкия кърлеж-Rhipicephalus sanguineus. Марсилската треска е разпространена предимно в Южна България и по Черноморието. 

2.4.2 Лаймска болест.
Една от най-разпространените, предавани с кърлежи, инфекции в България. Лайшманиоза. Тази болест е разпространена главно в Южна България. Тя се причинява от Leishmania donovani, която се загнездва главно в кръвните и лимфни капиляри на далака, черния дроб, костния мозък и в лимфатичлите жлези. Резервоар на висцералната лайшманиоза се считат кучетата. В тях болестта се проявява в кожни поражения, а може да протече и скрито.

Епизоотично-епидемичният процес при паразитозите е тясно свързан с влиянието на социалните фактори - характер и степен на развитие на животновъдството, състояние на екарисажната мрежа, ниво на образование и здравна култура на населението, организация на здравеопазването, размер на профилактични и противоепизотични мерки за оздравяване на жизнената среда на човека. 

Характерът на епидемичния процес зависи от поддържането на инвазията в източника - кучето, степен на неговата външна и вътрешна обезпаразитеност, възможност на разсейване на яйцата на паразитите, степен и контакт на човека и гостоприемника.

V. АНАЛИЗ НА ОБСТАНОВКАТА
Високата степен на репродуктивност и оцеляване на вида са основни предпоставки за бързо увеличаване на популацията на безстопанствените кучета.

Години наред, кастрацията на домашни кучета, като доброволно предприемана от собственика манипулация, е прилагана предимно по здравословни причини.

В резултат на неконтролираното размножаване на домашните кучета, често пъти се появява нежелано потомство. Обикновено то бива изхвърляно на улицата, тъй като за тези кучета рядко има, предварително подсигурени нови, реални собственици, които да поемат, с необходимата отговорност, грижите по отглеждането на животните.
 Много често липсата на елементарни познания за биологията на животните, и грижите, от които те се нуждаят, липсата на хуманно отношение към тях са причините собственикът, в даден момент от притежаването на домашния любимец, да се окаже абсолютно неподготвен за проблемите, съпровождащи отглеждането на кучето, вследствие на което животното се оказва изоставено и на улицата.
Ако не бъдат взети адекватни мерки навреме, прогонените домашни кучета може за кратко да доведат до бързо нарастване на броя на безстопанствените.
Анализите на резултатите от работата на общините преди приемане на Закона за защита на животните, показват, че въпреки високата степен на оцеляване и репродуктивност в условията на повишена численост на бездомни животни (кучета), методите, основани на умъртвяване (евтаназия), не повлияват съществено върху числеността на популацията. Чрез тях просто се заменят едни индивиди от вида с други, т.е. запазва се една относително постоянна численост, като просто в градската среда едни кучета се заменят с други. Това се дължи, както на способността на кучетата да се размножават бързо и на тяхната адаптивност, така и на биологичните закони, които не допускат задържането на незаети екологични ниши.
След приемането на Закона за защита на животните, през 2008 г., постепенно прилагането на кастрация се утвърждава като единствен ефективен, траен и икономически изгоден начин за справяне с популацията на безстопанствени животни. Като такъв, методът „Кастрирай и върни!” е  препоръчван от Световната здравна организация и националното ни законодателство.

Прилагането на метода „Кастрирай и върни!”, при който безстопанствените кучета се залавят, ваксинират, обезпаразитяват, кастрират, маркират и се връщат по местата на местообитанията им, е ефективен и икономически изгоден, тъй като кастрираните кучета пазят територията си, не освобождават екологични ниши, които да бъдат заети от новородени или придошли животни. По този начин средата се насища със стерилни животни и се блокира раждаемостта.
Евтаназията, също е предвидена в националното ни законодателство, като се прилага само за отделни животни, които са с доказано агресивно поведение или са неизлечимо болни.
За овладяване популацията на безстопанствените кучета, на територията на Община Златоград, е нужно усилията да се насочат в две направления:
1. Прилагане на кастрация на уличните кучета и връщане на неагресивни здрави,  ваксинирани и обезпаразитени кучета на обитаваните от тях места, при редовен ветеринарномедицински надзор.

2. Регистрация на домашните кучета и популяризиране на ползите от кастрация, установяване на контрол върху размножаването им и предотвратяване на евентуалното им изоставяне.

По този начин се блокира раждаемостта и се установява контрол върху кучешката популация. 

За решаване на проблема с безстопанствените кучета е важно сътрудничеството на община Златоград със съседни общини, с други общини, които имат добри практики в овладяване на популацията на безстопанствените кучета, с Неправителствени организации, Организации за защита на животните. Изключително важна е информираността на населението за причините, които водят до нарастване броя на безстопанствените кучета, популяризиране на ползите от кастрацията и провокиране на отговорността на всеки един от нас за успешното справяне с проблема.
VI. МЕРКИ ЗА НАМАЛЯВАНЕ ПОПУЛАЦИЯТА И ТРАЙНО РЕШАВАНЕ НА ПРОБЛЕМА С БЕЗСТОПАНСТВЕНИТЕ КУЧЕТА

1. Сключване на договор с лицензиран приют или лицензирана амбулатория – втора категория, регистрирани по чл.137, ал.1 от Закона за ветеринарномедицинската дейност.         
2. Обслужване от амбулаторията по график (съгласуван с кмета на община Златоград и лицензиран ветеринарен лекар на амбулаторията), осигуряващ  периодично наблюдение и ефективен контрол върху популацията на безстопанствените кучета. В тази дейност се включва извършване на следните действия:

· поставяне на трайна маркировка;

· оказване на помощ на пострадали и болни животни;

· залавяне и обработване на улични кучета;

· отчетност – за всяка проведена акция за залавяне на кучета се съставя констативен протокол в 2 екземпляра – по един за Кастрационния център и един за общината;

· кастрация – на кастрация се подлагат само здрави кучета, които след това се връщат на местата, от където са заловени;

· евтаназия – на евтаназия се подлагат само:

- неизлечимо болни животни с необратими патологични изменения, причиняващи им болка и страдание; 

-   ограничаване и ликвидиране на заразна болест, която представлява опасност за здравето на хората или животните; 

-  животни, чийто агресивно поведение, представлява опасност за здравето и живота на хората или животните. 





3. Регистрация на животни-компанъони, поставяне на микрочипове и строг контрол върху техните собственици.

4. Определяне на терен за приют или съществуваща сграда, подходяща за приют.
5. Проектиране и изграждане на кастрационен център и приют за постоянно  обитаване на безстопанствени кучета, използвайки финансова помощ на различни донорски програми.
6. Продължаване на процедурата по безвъзмездно предоставяне за управление на имот – публична държавна собственост, представляващ сграда с идентификатор 31111.31.533.2 по кадастрална карта на гр. Златоград, за превръщането и в кастрационен център.

7. Предвиждане на средства за ремонт на сградата и превръщането и в кастрационен център, когато бъде предоставена за управление на община Златоград

8. Лицензиране на специализиран автомобил за превоз на животни, съгласно нормативните изисквания.                                                                            
9. Сключване на договор с регламентирани подвижни или стационарни амбулатории, които да изпълняват дейности за овладяване популацията на безстопанствените кучета, съгласно чл. 40, ал. 4 от ЗЗЖ.

10. Привличане на Организации за защита на животните, които да                            стопанисват стационарни и/или подвижни амбулатории самостоятелно или съвместно с общината, съгласно чл. 41, ал. 4 или ал. 5 от ЗЗЖ.

11. Съвместна дейност с други общини, които имат добри практики в овладяване на популацията на безстопанствените кучета.
12. Поддържане на общински регистър на домашните кучета в ОбА  Златоград въз основа на данните, подадени от лицензираните ветеринарни лекари.

13. Провеждане на разяснителни кампании чрез медии, афиши, листовки, относно отговорностите на собствениците на домашни кучета, популяризиране ползите от кастрация на домашните кучета, освобождаването им от такса, предотвратяване на евентуалното им изоставяне, подобряване чистотата на градската среда.

14. Популяризиране на осиновяването на бездомни кучета, сред гражданите, полагащи грижи за безстопанствените животни. 

        VII. ВРЕМЕ ЗА ИЗПЪЛНЕНИЕ НА ПРОГРАМАТА                                                               

Срокът за изпълнение на Програмата обхваща периода, определен в § 17 от Закона за защита на животните  - до 31.12.2015 г.
VIII. УЧАСТНИЦИ В ПРОГРАМАТА

1.1 Местна власт

1. Кметът и упълномощени от него длъжностни лица, които организират изпълнението на Програмата.
2. Общински съвет приема Програма за овладяване на популацията на безстопанствени кучета и гласува годишен бюджет за изпълнението на дейностите, предвидени в нея..
IX. ИЗТОЧНИЦИ НА ФИНАСИРАНЕ ЗА ИЗПЪЛНЕНИЕ НА ПРОГРАМАТА
1. Общински бюджет
2. "Такса - притежание на куче".
3. Дарения на неправителствени организации;
4. Оперативни програми на Европейския съюз и други донорски програми.
Вносител:

МИРОСЛАВ ЯНЧЕВ

Кмет на Община Златоград

